Tweede golf Covid-19-gevalle in Beijing aangemeld‘n Werker maak ‘n glasdeur skoon by ‘n hospitaal in Beijing (17 Junie 2020) (Foto: AP Photo/Ng Han Guan) China poog om vinnig sy hoofstad met 22 miljoen inwoners af te sper deur vlugte en treine te kanselleer te midde van kommer dat ŉ moontlike tweede golf Covid-19-gevalle in Beijing toeneem en na die res van die land kan versprei. Owerhede het Woensdag meer as 1 200 van die vlugte van en na Beijing se twee lughawens gekanselleer en langafstand busdienste tot ŉ groot mate verminder. Inwoners is verbied om nienoodsaaklike reise buite die stad te onderneem en daar word vereis dat hulle eers getoets word, het munisipale beamptes gesê waar 31 nuwe gevalle van die nuwe koronavirus aangemeld is. Dit is ŉ skerp ommeswaai ná die land in Maart ŉ oorwinning oor Covid-19 aangekondig het. Chinese owerhede het die situasie in Beijing as “baie ernstig” beskryf. “Dit is baie kommerwekkend,” het partysekretaris Cai Qi aan ŉ vergadering van Beijing se staande komitee van die Kommunistiese Party gesê. Lughawe-personeel in Beijing verwys ‘n reisiger vir ‘n Covid-19-toets (Foto: AP Photo/Ng Han Guan) China het grootliks reis in en om die hoofstad beperk en plaaslike oordrag was so te sê iets van die verlede, tot 137 nuwe gevalle weer sedert verlede week aangemeld is. Die stad het Woensdag sy risikovlak van 3 na 2 verhoog. Skole en universiteite is gesluit en riglyne vir sosiale distansiëring is weer verskerp. Sedert die virus teen die einde van verlede jaar in China kop uitgesteek het en wêreldwyd versprei het, was daar reeds meer as 8,1 miljoen bevestigde gevalle en minstens 443 000 sterftes, aldus Johns Hopkins-universiteit. Kenners voer aan die werklike getal is baie hoër, weens talle wat sterf sonder dat hulle getoets word. Die VSA het die meeste infeksies en sterftes in die wêreld met ŉ dodetal Woensdag van nagenoeg 117 000. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.